Det bliver uden GOG-spilleren Niclas Kirkeløkke, når det danske herrelandshold mellem jul og nytår samles forud for VM. Niclas Kirkeløkke har revet det bagerst korsbånd over og er dermed ude af VM. Til TV 2 SPORT fortæller landstræner Nikolaj Jacobsen, at han er rystet over nyheden om Kirkeløkkes skade. - Det er et kæmpe slag for os ikke at have Niclas med, fordi han var tiltænkt en stor rolle. Det var da et chok at få, for det var jo ikke det, vi havde hørt i første omgang, så det er selvfølgelig rigtig ærgerligt. Så lige nu skal chokket og følelsen af også at være lidt ked af det lægge sig– ikke mindst på Niclas’ vegne – men selvfølgelig også på egne vegne, i og med at vi jo rigtig gerne ville have haft Niklas med. - Niclas har jo haft det sidste lange stykke tid på højreback og været førstevalget, og har gledet godt ind i spillet, og er vokset de seneste år. Så det er et stort tab for os at miste en af de folk, som skulle have en masse spilletid. I hans sted er Martin Larsen fra den franske klub Pays d’Aix udtaget, oplyser Dansk Håndboldforbund i en pressemeddelelse. Martin Larsen har tidligere spillet for Aalborg Håndbold. - Martin kan noget af det samme som Niclas også, og er også defensivt en brugbar løsning for os. Knap så skudstærk, men måske lidt mere gennembrudsstærk. Så det er en lidt anden spiller, men Martin har også nogle defensive kvaliteter, og dem håber jeg, vi kan få brugt, siger Jacobsen til TV 2 SPORT. Martin Larsen har flere gange været inde omkring det danske landshold, men det er første gang nogensinde, at han er udtaget til en slutrunde. Her er den danske VM-trup Målvogtere Niklas Landin, THW Kiel Jannick Green, SC Magdeburg Stregspillere René Toft Hansen, Vészprem Henrik Toft Hansen, PSG Paris Anders Zachariassen, Flensburg-Handewitt Simon Hald, Flensburg-Handewitt Fløjspillere Casper U. Mortensen, FC Barcelona Magnus Landin, THW Kiel Lasse Svan, Flensburg-Handewitt Hans Lindberg, Füchse Berlin Bagspillere Mikkel Hansen, PSG Paris Nikolaj Markussen, Bjerringbro-Silkeborg Henrik Møllgaard, Aalborg Håndbold Mads Mensah, Rhein-Neckar Löwen Rasmus Lauge, Flensburg-Handewitt Morten Olsen, TSV Hannover-Burgdorf Martin Larsen, Pays d’Aix Nikolaj Øris, Bjerringbro-Silkeborg

Referat:
Landstræner Nikolaj Jacobsen har udtaget Martin Larsen som erstatning for den skadede Niclas Kirkeløkke.